બારડોલી નગરપાલિકાની સામાન્ય સભામાં વિવિધ વિકાસના કામો અંગે ચર્ચા કરવામાં આવી હતી. જે અંગેના ઠરાવોને બહાલી આપવામાં આવી હતી. કોંગ્રેસ દ્વારા સામાન્ય સભામાં આરોગ્યને લગતા કેટલાક પ્રશ્નો પૂછવામાં આવ્યા હતા. જે પૈકી આરોગ્ય વિભાગ દ્વારા કોંગ્રેસી નગરસેવકોના વિસ્તારમાં સફાઈ બાબતે ઓરમાયું વર્તન દાખવવામાં આવતું હોવાનો આરોપ લગાવવામાં આવ્યો હતો. આ ઉપરાંત 14માં નાણાંપંચની અંદાજિત સાડા નવ કરોડની ગ્રાન્ટ એક જ વિસ્તારમાં વાપરી નાંખવામાં આવી હોવાનો આક્ષેપ કોંગી નગરસેવક કાલુ શાહ દ્વારા કરવામાં આવ્યો હતો. વિપક્ષ દ્વારા પુછવામાં આવેલ આરોગ્ય અંગેના કેટલાક પ્રશ્નો બાબતે આરોગ્ય સમિતિ ચેરમેન ભૂપતસિંહ ચાવડાએ ગોળ ગોળ જવાબ આપ્યા હતા. સભામાં વિદેશ ગમન કરનાર આયુષ પટેલના રાજીનામા અંગે ચર્ચા કરી હતી. સભામાં બે સફાઈ કામદારોની ભરતી કરવા ઉપરાંત કર્મચારીઓના સાતમાં પગાર પંચનો લાભ આપવા તેમજ જુથવીમો ઉતારવાનું સભામાં નક્કી કરવામાં આવ્યું હતું. આચાર્ય તુલસી માર્ગ પર બાપા સીતારામ મંદિર નજીક ખાડી પર બનાવવામાં આવેલ બોક્સ ડ્રેનેજની ઉપર વિકાસ કરવા અંગે ચર્ચા કરવામાં આવી હતી. આ ઉપરાંત પ્લાસ્ટિક વેસ્ટના નિયમોને સર્વાનુમતે બહાલી અપાય હતી.